
Uznesenie Okresný súd Poprad, vo veci starostlivosti súdu o mal. dieťa: A. B., nar. X.XX.XXXX, t. č. umiestnená v Centre pre deti a rodiny Spišská Belá, C. XX/X, dieťa rodičov: otec D. B., nar. XX.X.XXXX, bytom E., F. XXX/X a matka F. B., nar. XX.X.XXXX, bytom E., F. XXX/X, za účasti G. H. I., nar. XX.X.XXXX a B. I., nar. X.XX.XXXX, obaja bytom F., J. XXX/XX, v konaní na návrh Úradu práce, sociálnych vecí a rodiny Poprad o nariadenie neodkladného opatrenia, takto rozhodol: I. Súd n a r i a ď u j e neodkladné opatrenie, ktorým u k l a d á Centru pre deti a rodiny, Továrenská 19/5, Spišská Belá, aby mal. A. B., nar. X.XX.XXXX, t. č. v ústavnej starostlivosti Centra pre deti a rodiny Spišská Belá, odovzdal do starostlivosti manželov G. H. I., nar. XX.X.XXXX a B. I., nar. X.XX.XXXX, obaja bytom J. XXX/XX, F.. II. Žiaden z účastníkov n e m á nárok na náhradu trov konania. odôvodnenie: 1. Tunajšiemu súdu bol doručený návrh Úradu práce, soc. vecí a rodiny v Poprade na vydanie neodkladného opatrenia v zmysle § 367 ods. 1 Zák. č. 161/2015 Z.z. CMP, v ktorom žiadali nasledovné: „Rozsudkom Okresného súdu Poprad č.k. 16P/80/2024-17 zo dňa 27.09.2024, ppl.15.11.2024 súd nariadil nad mal. A. B., nar. XX.XX.XXXX ústavnú starostlivosť ktorá sa realizuje v Centre pre deti a rodiny Spišská Belá, Továrenská 19/5, Spišská Belá. Matku súd zaviazal prispievať na výživu mal. A. B., sumou 30% zo sumy životného minima a otca zaviazal prispievať na výživu mal. A. B., sumou 30% zo sumy životného minima na účet Centra pre deti a rodiny Spišská Belá dňom právoplatnosti rozsudku, ktoré je splatné vždy do 20.dňa v mesiaci. Úrad práce sociálnych vecí a rodiny Kežmarok podal návrh na ústavnú starostlivosť u mal. A. B. a to z dôvodu, že rodičia nedokážu dieťaťu zabezpečiť riadnu starostlivosť a to ani zdravotnú, nemajú zabezpečené riadne bývanie, pôvodná chatrč spadla a rodina sa ocitla bez obydlia. Matka je poberateľkou sociálnych dávok a prídavku na deti vyplácaných osobitným príjemcom, obce E.. Rodina sa zdržiavala u príbuzných, vlastné bývanie nemajú stále vyriešené, situácia sa v rodine nezlepšila. Otec maloletej je toho času v ÚVTOS Prešov. Matka sa s ostatnými mal. deťmi nachádza na dobrovoľnom pobyte v CDR Spišská Belá. Matka mal. dieťaťa uviedla, že vzhľadom k tomu, že nemá vytvorené podmienky pre riadnu starostlivosť o deti, súhlasila s nariadením ústavnej starostlivosti. Maloletá A. B. je na základe hlásenia ÚPSVR Kežmarok, oddelenia sociálnoprávnej ochrany detí a sociálnej kurately vedená v zmysle § 73 ods. 3 písm.e) zákona o sociálnoprávnej ochrane detí a sociálnej kuratele v prehľade detí, ktorým treba sprostredkovať náhradnú rodinnú starostlivosť. Maloletá A. sa t.č. nachádza v Centre pre deti a rodiny, Spišská Belá. Manželia G. H. I., nar. XX.XX.XXXX a B. I., nar. XX.XX.XXXX, obaja bytom J. XXX/XX, F. sú podľa § 33 ods. 9 písm. e) zákona o SPODaSK vedení Úradom práce, sociálnych vecí a rodiny Prešov v zozname žiadateľov o náhradnú rodinnú starostlivosť. Subjekt vykonávajúci prípravu fyzických osôb, ktoré majú záujem stať sa náhradnými rodičmi, vyjadril spôsobilosť žiadateľov na vykonávanie náhradnej rodinnej starostlivosti. Motiváciou pre žiadateľov je pomoc deťom, ktoré nemôžu vyrastať vo svojej biologickej rodine, ochota a schopnosť pomáhať, láska k deťom, túžba po väčšej rodine a dať súrodenca pre dieťaťa ktoré majú v pestúnskej starostlivosti – mal. K. H. K., nar. XX.XX.XXXX. Úrad práce, sociálnych vecí a rodiny
Prešov poskytol manželom I. dostupné informácie, týkajúce sa mal. dieťaťa po ktorých prejavili záujem a vyjadrili súhlas s nadviazaním osobného vzťahu s maloletým dieťaťom. Vzhľadom na uvedené dal úrad súhlas s nadviazaním osobného vzťahu medzi mal. A. B. a manželmi G. H. a B. I.. Dňa 27.04.2025 Úrad práce, sociálnych vecí a rodiny Prešov, oddelenie sociálnoprávnej ochrany detí a sociálnej kurately vydal odporúčanie na zverenie dieťaťa a realizáciu náhradnej osobnej starostlivosti. Priebeh nadviazania vzťahu medzi dieťaťom a žiadateľmi je z psychologického hľadiska hodnotený pozitívne. Interakčné stretnutia prebiehali 10.03.2025, 01.04.2025, 10.04.2025 boli hodnotené ako kladné a preto bola mal. Kvetoslava uvoľnená na krátkodobý pobyt do domáceho prostredia žiadateľov na čas od 10.04.2025 do 14.04.2025. Psychológ zaradenia sa vyjadril, že manželia I. starostlivosť o dieťa zvládli veľmi dobre. Manželia sú schopní Kvetoslavu emocionálne aj sociálne saturovať v potrebnej miere a odporúčal zveriť mal. A. B. do ich náhradnej rodinnej starostlivosti. Manželia majú vytvorené priaznivé bytové, sociálne a rodinné podmienky pre prijatie mal. dieťaťa do svojej osobnej starostlivosti. Obývajú zrekonštruovaný podpivničený trojpodlažný rodinný dom v centre mesta Poprad so záhradou, ktorý je v ich osobnom vlastníctve. Žiadatelia majú zverenú do pestúnskej starostlivosti mal. K. H. K. o ktorú sa príkladne starajú. Manželia sú zamestnaní ich ekonomické podmienky sú dobré. G. H. I. je konateľom spoločnosti, Pohrebno-cintorínske služby, s.r.o. Poprad s príjmom cca 1800 eur. Žiadateľka p. B. I. pracuje na dohodu na Mestskom úrade v Poprade na personálnom oddelení s príjmom 400 eur, okrem toho je poberateľkou čiastočného invalidného dôchodku vo výške 170 eur. Vzhľadom k tomu, že pre dieťa je potrebné zabezpečiť náhradné rodinné prostredie, sme názoru, že pre maloleté dieťa je nevyhnutné, aby bolo vychovávané v úplnej rodine a navrhujeme súdu, aby po vykonanom dokazovaní zveril mal. dieťa do starostlivosti G. H. I. a B. I..“ 2. Podľa § 360 ods. 1 Civilného mimosporového poriadku (ďalej len C.m.p.), neodkladné opatrenie možno nariadiť aj bez návrhu v konaniach, ktoré možno začať bez návrhu. 3. Podľa § 367 ods. 1 Civilného mimosporového poriadku (ďalej len CMP) neodkladným opatrením môže súd nariadiť, aby ten, kto maloletého má pri sebe, maloletého odovzdal do starostlivosti toho, koho označí súd alebo do striedavej osobnej starostlivosti. 4. Podľa § 367 ods. 2 Civilného mimosporového poriadku (CMP), o návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. 5. Rozhodnutie o neodkladnom opatrení je rozhodnutím dočasnej povahy predpokladajúcim aspoň osvedčenie danosti práva alebo osvedčenie ohrozenia tohto práva, ktoré neprejudikuje práva a povinnosti účastníkov, a preto nemôže nahrádzať konečné rozhodnutie vo veci samej a poskytnúť účastníkom definitívnu ochranu. Pre potrebu dočasnej úpravy účastníkov sa rozumie stav vzťahov účastníkov, ktorý neznesie odklad. Účelom inštitútu neodkladného opatrenia nie je podrobné dokazovanie v predmetnej veci ale len rozhodnutie o dočasnom zverení do starostlivosti osoby, ak okolnosti prípadu odôvodňujú záver, že túto otázku je potrebné akútne riešiť, najmä z dôvodu ohrozenia života dieťaťa, zdravia, výchovy dieťaťa, či jeho zdravotnej starostlivosti a podobne. 6. S poukazom na vyššie citované zákonné ustanovenia má súd za to, že návrh na vydanie neodkladného opatrenia je dôvodný. Manželia I. spĺňajú všetky predpoklady, aby mal. Kvetoslave zabezpečili riadnu starostlivosť, takéto rozhodnutie bude jednoznačne v prospech a v záujme mal. dieťaťa. Preto súd predmetnému návrhu vyhovel a rozhodol tak, ako je to uvedené vo výrokovej časti tohto rozhodnutia. Poučenie: Proti tomuto uzneseniu je prípustné odvolanie, ktoré možno podať do 15 dní od doručenia uznesenia v 3 vyhotoveniach a to prostredníctvom tunajšieho súdu na Krajský súd v Prešove. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Uznesenie je vykonateľné dňom jeho vyhotovenia.

